“CATASTROFA DE LA STALINGRAD ŞI CONSECINȚELE SALE 
1942-1943 


Catastrofa de pe Volga a reprezentat unul din evenimentele cruciale ale celui de al doilea război 
mondial. Importanţa sa este dată de mai mulţi factori dintre care menţionăm: efectivele angajate în 
bătălie, distrugerea unei întregi armate germane (armata a 6-a), dar mai ales de implicaţiile sale în 
desfăşurarea generală a ostilităţilor pe frontul sovieto-german. Evident, bătălia de la Stalingrad a 
constituit subiectul a numeroase studii şi lucrari', care au încercat să prezinte evoluţia bătăliei, cauzele 
şi factorii ce au determinat finalmente dezastrul german. O problemă dintre cele mai dezbătute a fost 
aceea a locului şi rolului bătăliei de la Stalingrad în evoluţia de ansamblu a războiului, fiind considerată 
- drept "cotitură", "început de cotitură”, "verigă" în "lanţul cauzal", stabilit între Moscova (1941) şi Kursk 
(1943). Suntem convinşi că interpretările de acest gen sunt departe de a fi epuizate, dar clarificarea unor 
noi arhive (în special sovietice) va contribui în mod cert la conturarea unor noi puncte de vedere în ceea 
ce priveşte acest subiect extrem de interesant şi controversat în acelaşi timp. În studiul nostru ne 
propunem să prezentăm într-o viziune proprie desfăşurarea acestei bătălii şi consecinţele sale pentru 
Germania şi aliaţii săi. 

Înfrângerea Wehrmachtului în "bătălia Moscovei” a însemnat, după eşecul înregistrat de 
Luftwaffe în "bătălia Angliei”, o nouă "cotitura"- de data aceasta consumată pe frontul terestru - în 
desfăşurarea celui de-al doilea război mondial. Rezistenţa opusă de Armata Roşie precum şi 
contraofensiva declanşată la 6 decembrie 1941, au provocat un eşec serios trupelor germane, Hitler fiind 
constrâns să admită faptul că nu reuşise să-şi distrugă adversarul într-o campanie fulger, ceea ce, 
coroborat cu intrarea în război a SUA, punea Germania în faţa perspectivei deloc surâzătoare a unui 
război de durată în care potenţialul economic al părţilor beligerante avea să constituie un factor decisiv. 

În alegerea obiectivelor pentru campania din vara anului 1942, Hitler şi Înaltul Comandament 
al Wehrmachtului au fost nevoiţi să ţină cont de mai mulţi factori. În primul rând, pierderile suferite de 
armata germană în timpul campaniei din 1941; dealtfel la încheierea contraofensivei sovietice (martie 
1942), armata germană dispunea pe frontul de est de aproximativ 162 de divizii din care doar 8 mai 
puteau îndeplini misiuni ofensive. În ceea ce priveşte unităţile blindate, trebuie remarcat faptul că nici 
ele nu se aflau într-o situaţie prea bună, cele 16 divizii blindate totalizând împreună numai 140 de tancuri 
în stare de funcţionare, ceea ce constituia în mod normal înzestrarea unei singure divizii?. 

Al doilea factor - şi în opinia noastră cel decisiv - a fost factorul economic. Pentru susţinerea unui 
război de durată Germania avea neapărată nevoie de resurse economice consistente, şi în mod deosebit 
de petrol. Este bine ştiut faptul că "aurul negru" constituie un produs absolut indispensabil purtării unui 
război modern, în care binomul tanc-avion - mare consumator al acestui lichid preţios - deţine o poziţie 
de prim rang. La confluenţa anilor 1941-1942 Reichul s-a confruntat nu odată cu perspectiva epuizării 
rezervelor de petrol, care la un moment dat au atins cota alarmantă de 800000 tone’, în pofida livrarilor 
efectuate de România. 

În acest context, atenţia OK W-ului şi implicit a lui Hitler s-a îndreptat spre bogatele zăcăminte 
din Caucaz (Maikop, Groznîi, Baku), a căror cucerire ar fi satisfăcut necesităţile proprii, dar paradoxal 
ar fi privat adversarul de o sursă de carburant vitală pentru continuarea războiului, ca şi de bogatul bazin 

al Donului. Eventuala reuşită deschidea totodată perspectiva ocupării Irakului şi eliminarea prezenței 
britanice din Orientul Mijlociu“. Importanța extraordinară a surselor de petrol din Caucaz, pentru maşina 
de război germană, este ilustrată elocvent de cele spuse de Hitler generalului-colonel Friedrich von Paulus 
la 1 iunie 1942: "dacă nu cuceresc petrolul de la Maikop şi Groznîi, atunci mă văd nevoit să pun capăt 
acestui război". 

Concepţia strategică a Fiihrerului, transmisă de altfel şi OKW-ului, s-a concretizat în faimoasa 
"directivă" nr. 41 din 5 aprilie 1942, care definea obiectivele campaniei germane din acel an. Acest 
document ocupă un loc aparte în istoria celui de-al doilea război mondial, întrucât se afla la originea 
angajării Wehrmachtului în una din cele mai teribile încleştări ale întregii conflagrații: bătălia de la 
Stalingrad. "Directiva" nr. 41 prevedea preluarea iniţiativei strategice pierdută în urma bătăliei pentru 
Moscova şi declanşarea unei ofensive în sectorul sudic al frontului sovieto-german. Scopul acestei 
ofensive era de a "nimici definitiv forţa militară vie care a mai rămas la dispoziţia Sovietelor şi de a le 
lua cât mai repede cu putinţă cele mai importante surse de putere în sfera economiei de război”. 
Wehrmachtul, ca o consecinţă a pierderilor suferite în campania din iarna lui 1941-1942, a fost nevoit să- 
şi limiteze efortul ofensiv în sectorul sudic al frontului de răsărit. Aici urmau să fie concentrate masive 
forţe germane cu misiunea de "a nimici inamicul înainte de Don, apoi să cucerească regiunile petrolifere 
din spaţiul caucazian şi chiar trecerea peste Caucaz". Planul german elaborat de OKW pe baza directivei, 
prevedea executarea a două lovituri paralele: prima urma să fie dată din sectorul Harkov, de-a lungul 
malului drept al Donului spre Stalingrad; cea de-a doua pe direcţia Rostov, iar ulterior după trecerea 
Donului, continuarea ofensivei în direcţia Caucaz. Un principiu fundamental privind operaţiunile 
proiectate era executarea acestora în "etape succesive", directiva pornind de la premisa corectă că 
obiectivele fixate nu puteau fi atinse decât "progresiv". În scopul asigurării securităţii flancurilor grupării 
care urma să atace în Caucaz, amintita directivă prevedea desfăşurarea a două operaţiuni preliminare: 
cucerirea Crimeii şi capturarea Sevastopolului în scopul asigurării flancului vestic, iar pentru securitatea 
flancului estic, lichidarea intrândului de la Izium®, ocuparea Voronejului, coborârea pe Don combinată 
cu un atac spre Stalingrad care în opinia lui Gh. Buzatu "era de dorit să fie ocupat pentru a se întrerupe 
transportul sovietic pe Volga". 

Analiza "directivei" ne permite să evidentiem că obiectivul principal al campaniei era Caucazul 
cu câmpurile sale petrolifere iar Stalingradul a constituit iniţial doar un obiectiv secundar care datorită 
evoluţiei ostilităţilor se va transforma într-unul principal. Planul german conţinea însă două erori 
fundamentale ceea ce a făcut să existe serioase incertitudini în ceea ce priveşte traducerea sa în practică. 
În primul rand OKW-ul nu tinea cont de disproportia evidentă existentă între obiectivele fixate şi 
mijloacele disponibile, în al doilea rând, obiectivul principal - Caucazul - era situat excentral ceea ce 
ducea la lungirea excesivă a liniei frontului şi ca urmare la slăbirea capacităţii de atac a Wehrmachtului". 

Trebuie remarcat faptul că acest plan nu a întrunit adeziunea unanimă a Comandamentului 
german şi aceasta datorită motivelor expuse anterior. De altfel în cadrul dezbaterilor care au avut loc la 
nivelul OK W-ului încă din iarna anului 1941-1942, mai mulţi comandanţi militari s-au pronunţat pentru 
renunţarea la iniţierea unei noi campanii ofensive în URSS, insistând pentru menţinerea şi chiar scurtarea 
liniei frontului existente la acea data. Feldmareşalul Gerd von Rundstedt a cerut retragerea in Polonia, 

iar generalul-colonel Franz Halder a propus "rectificarea" liniei frontului”, permiţând astfel armatei 
germane consolidarea aliniamentelor atinse şi crearea unor forţe de manevră capabile să respingă orice 
atac - în orice punct al frontului - al Armatei Roşii. 

Hitler, îmbătat de succesele obţinute de Wehrmacht între 1939-1941 şi căruia îi repugna orice 
fel de aluzii referitoare la retragerea în faţa unei "rase inferioare”, a refuzat să ia în considerare soluţiile 
preconizate de colaboratorii săi şi ca urmare înlăturând alternativa menţinerii în defensivă el a optat 
pentru soluţia unei ofensive pe o singură direcţie care să-i aducă rezultate maxime cu mijloace limitate”. 

În continuare OK W-ul s-a preocupat imediat de pregătirea campaniei. La 11 aprilie 1942 a fost 
definitivat planul de operaţiuni în sudul URSS, care a primit denumirea codificată "Blau", modificată 
ulterior la 30 iulie în "Brausschweig"". Totodată, au fost concentrate în sectorul grupului de armate "Sud" 
- dispus la acea dată între Orel şi Taganrog - forte extrem de puternice: 70 divizii de infanterie, 8 divizii 
blindate, 8 divizii motorizate şi 2 divizii cavalerie, prin această masivă concentrare de forţe urmărindu-se 
zdrobirea Armatei Roşii din mers, pe direcţia loviturii principale!*. Acţiunea acestei forte excepţionale 
va fi facilitată şi de greşelile comise de partea sovietică. 

În timp ce OK W-ul îşi definea strategia şi obiectivele campaniei din 1942, la rândul lor factorii 
de decizie ai URSS, în speţă Înaltul Comandament Sovietic şi Stavka, au trecut în primăvara anului 1942 
la elaborarea strategiei Armatei Roşii pentru vara aceluiaşi an. La acea dată forţele sovietice totalizau 
5534500 militari, 4959 tancuri, 40798 tunuri şi aruncătoare de mine, 2480 de avioane!5. Apreciind ca 
superioritatea aparţinea în continuare armatei germane, Înaltul Comandament sovietic considera că 
operatile ofensive ale inamicului vor fi desfăşurate pe direcţiile centru şi eventual sud. I. V. Stalin se 
temea de un atac împotriva Moscovei. Ca urmare, s-a prevăzut organizarea unei apărări strategice active 
cu efortul principal la centru (Moscova), concomitent cu declanşarea unor operaţii ofensive cu scopuri 
limitate'S. Faptul că Înaltul Comandament sovietic, Stavka şi în special Stalin au continuat să creadă într- 
un atac german îndreptat împotriva Moscovei, a dus la dispunerea celei mai mari părţi a rezervelor în 
spatele capitalei sovietice, neglijându-se în schimb sectorul sudic al frontului sovieto-german. La această 
greşală trebuie adăugată şi funcţionarea defectuoasă a serviciului de informaţii sovietic, fapt ce a avut 
repercursiuni grave. 

În istoriografia consacrată acestei chestiuni s-a încercat acreditarea tezei potrivit căreia factorii 
de decizie ai URSS ar fi fost avizaţi asupra intenţiei OK W-ului de a dezlantui o ofensivă având ca 
obiectiv Caucazul”. În sprijinul acestei teze au fost invocate mesajele trimise "Centrului" de reţelele de 
spionaj sovietice din Europa, în speţă mesajul transmis de "Rote Kapelle" în 12 noiembrie 1941, precum 
şi informaţiile furnizate de şeful reţelei sovietice din Elveţia!?. Aceste informaţii nu corespund cu probele 
sovietice, În realitate prima informaţie veridică asupra operaţiunii "Blau" a provenit din planurile pentru 
prima fază a ofensivei, capturate în urma prăbuşirii unui avion german în interiorul liniilor sovietice la 
19 iunie 1942", cu nouă zile înainte de declanşarea efectivă a operaţiunii. Aceste informaţii nu au convins 
factorii de decizie sovietici, natura suspicioasă a dictatorului roşu şi-a spus şi de această dată cuvântul. 
Acesta a declarat la 26 iunie 1942 că nu crede nici un cuvânt din operaţiunea "Albastru", denuntand 

implicarea forţelor de spionaj în ceea ce el considera o "dezinformare evidentă". Până la bătălia de la 
Stalingrad, spionii G.R.U. nu au reuşit să ofere informaţii folositoare pentru armatele sovietice şi prin 
urmare "Stalin şi Stavka nu au reuşit să-şi dea seama unde se va produce următorul atac german". 
Situaţia strategică a Armatei Roşii în afara erorilor amintite mai sus a fost agravată şi mai mult de două 
operaţiuni militare preliminare: ofensiva declanşată de Armata a 1l-a în Crimeea, pe de o parte, 
contraofensiva sovietică lansată în direcţia Harkov, pe de altă parte. 

La 8 mai forţele germano-române comandate de generalul Erich von Manstein, au declanşat 
operaţiunea "Trappenfang" - cucerirea Crimeii. Bine pregătită, beneficiind totodată de un remarcabil 
sprijin de artilerie şi aviaţie, în pofida disproportiilor de forte, operaţiunea s-a soldat cu recucerirea 
peninsulei Kerci şi capturarea aproape integrală a forţelor sovietice aflate în compunerea Frontului 
Crimeea”. Trebuie remarcat că această victorie uluitoare s-a datorat în bună parte şi geniului militar de 
care a dat din nou dovadă generalul von Manstein. La 4 iulie 1942, după un asediu dificil, a căzut şi 
Sevastopolul, odată cu căderea acestui fort încheindu-se şi cucerirea Crimeii. Pierderea Crimeii a 
însemnat lipsirea Flotei sovietice din Marea Neagră de una din bazele sale cele mai importante, totodată 
Armata a |l-a germană devenind disponibilă pentru ofensiva proiectată. 

Elementul decisiv care a favorizat campania germană a fost reprezentat de contraofensiva 
sovietică lansată la 12 mai 1942. Această contraofensiva în opinia lui B.H.Liddell Hart a fost un "efort 
prematur”. Nepregătită corespunzător, urmărind scopuri disproportionate în raport cu mijloacele 
disponibile, operaţiunile absorbind de altfel cea mai mare parte a rezervelor, armatele sovietice au fost 
expuse unei "riposte mortale" care nu a întârziat să vină din partea germană. Ca urmare, au fost încercuite 
două armate sovietice şi elemente ale altor două, ducând la sfârşitul lunii mai la capturarea a 240 mii de 
oameni”. 

După eşecul contraofensivei sovietice de la Harkov şi cucerirea Crimeii, OKW -ul a denclanşat 
ofensiva de vară la 28 iunie 1942, pe direcţiile principale: Kursk- Voronej; Harkov-Stalingrad; Taganrog- 
Rostov-Caucaz. Grupul de armate "Sud" a fost divizat în două: Grupul de armate "B", având în 
compunere armatele a 2-a şi a 6-a germană, a 2-a ungară şi a 4-a blindată germană care acționau în 
direcţia Kursk - Stalingrad; Grupul de armate "A", care reunea armatele : 17, 11, 1 blindată germane şi 
a 3-a română - ulterior transferată, din septembrie la Grupul de armate "B" - cu misiunea de a acţiona în 
direcţia Caucaz”. 

Operațiunile militare s-au desfăşurat satisfăcător în primele două săptămâni ale ofensivei, răstimp 
în care trupele germane au izbutit să iasă pe Don, dar nu au reuşit să încercuiască şi să nimicească 
armatele sovietice aflate la vest de fluviu. Luptele declanşate pentru ocuparea Voronejului au provocat 
prima "criză" la nivelul OK W-ului”, care la 15 iulie în urma intervenţiei personale a lui Hitler l-a înlocuit 
pe comandantul grupului de armate "B", feldmareşalul Fedor von Bock cu generalul Maximilian von 
Weichs”. În pofida rezistenţei opuse de armatele sovietice, accesul trupelor germane spre obiectivele 
fixate se contura tot mai clar. În aceste condiţii, Hitler a emis la 23 iulie 1942 "directiva" nr.45%, care este 
considerată de majoritatea specialiştilor drept o eroare fatală, care a determinat în cele din urmă eşecul 
acestei campanii. Despre ce este vorba? Apreciind că trupele germane după trei săptămâni de campanie 
ajunseseră in "general" la obiectivele urmărite şi că forţele sovietice "slăbite" reuşiseră să scape din 

încercuire, Hitler a ordonat cucerirea "simultană" (n.a.) a Stalingradului (grupul de armate "B") şi a 
Caucazului (grupul de armate "A"). Această decizie însemna de fapt dispersarea forțelor şi trădarea unui 
principiu clasic în conducerea războiului, respectiv cucerirea "succesivă" a obiectivelor reţinută în 
directiva precedentă. Ca urmare această decizie în opinia lui Gh. Buzatu a reprezentat "un moment de 
cotitură"?, ce a avut drept rezultat diminuarea capacităţii ofensive a Wehrmacht-ului de pe urma căreia 
va beneficia Armata Roşie. Cu toate acestea situaţia strategică a URSS în flancul sudic al frontului 
sovieto-german a continuat să se agraveze. Valorificând superioritatea în efective, forţele germane aflate 
în compunerea grupului de armate "A" întărite cu unităţi blindate transferate de la grupul de armate "B" 
au continuat înaintarea în direcţia Caucaz ocupând Maikop (10 august 1942) şi au atins râul Terek, după 
care la începutul lunii septembrie au fost cucerite trecătorile din munţii Caucaz, dar ordinul dat de Hitler 
feldmareşalului List de a cuceri Tuaspe şi Suhumi şi de a priva flota sovietică de ultimele ei baze în 
Marea Neagră nu a putut fi executat. Trupele germane au mai obţinut unele succese notabile (cucerirea 
Elbrusului, cel mai înalt vârf al Caucazului), dar epuizate, fără forţe proaspete şi confruntate cu o 
rezistenţă din ce în ce mai puternică au fost nevoite să treacă în apărare. La 10 septembrie 1942, 
feldmareşalul List a fost destituit, iar Hitler a preluat personal comanda grupului de armate "A". 

Între timp, grupul de armate "B" conform misiunii încredințate şi-a continuat înaintarea către 
Stalingrad. Iniţial pe această direcţie a acţionat doar armata a 6-a germană, având în compunere 250000 
de militari, 740 de tancuri, 7500 tunuri şi aruncătoare, 1200 avioane. În fâşia sa de acţiune se afla în 
defensivă armata a 62-a sovietică cu 187000 de militari, 360 de tancuri, 7900 de tunuri şi aruncătoare, 
337 de avioane, rezultând un raport de forte favorabil trupelor germane”. Înaintarea armatei a 6-a spre 
Stalingrad, promițătoare la început, a fost încetinită treptat deoarece Hitler a preluat mai multe unităţi din 
cadrul grupului de armate "B", în special unităţi blindate, care au fost transferate grupului de armate "A" 
pentru a accentua presiunea în direcţia Caucaz. În aceste condiţii efectul imediat a fost încetinirea ritmului 
înaintării armatei a 6-a spre Stalingrad”. Prin urmare, Hitler a fost nevoit să detaşeze la 30 iulie 1942 
armata a 4-a blindată din cadrul grupului de armate "A", această unitate primind misiunea de a ataca din 
direcţia sud-vest înspre Stalingrad. Într-adevăr, această decizie a "revigorat" ofensiva spre Stalingrad, dar, 
paradoxal, a slăbit grupul de armate "A". Prin această decizie, în opinia lui Manfred Kemring, "operaţia 
Caucaz a fost compromisa™*. 

În luna august 1942 atacul trupelor germane s-a desfăşurat într-un ritm susţinut ca urmare a 
acţiunii convergente a celor două mari unităţi spre Stalingrad. Pe direcţia loviturii principale raportul de 
forte era în continuare favorabil germanilor”, graţie acestei superioritati, între 23 august şi 2 septembrie 
1942 marile unităţi de tancuri ale armatelor a 6-a şi a 4-a blindată au ieşit pe Volga, încercuind la 
Stalingrad armatele a 62-a şi a 64-a sovietice”®. 

Comandamentul sovietic a sesizat pericolul şi şi-a concentrat atenţia pentru redresarea situaţiei 
stategice, pe direcţia Stalingrad fiind dispuse încă trei armate din rezerva strategică. Au fost organizate 
4 centuri defensive eşalonate în adâncime, aceste măsuri reuşind să încetinească înaintarea germană. Cu 
toate acestea, situaţia se prezenta în continuare gravă pentru forțele sovietice pe direcţia Stalingrad”. 
Slăbite în urma pierderilor suferite şi a ripostelor executate de sovietici, trupele germane şi-au pierdut 
treptat capacitatea operativă iniţială, ceea ce a obligat OKW-ul să transfere forte din alte sectoare care 

au fost dirijate spre Stalingrad. Aceste forţe datorită lipsei rezervelor au fost preluate din flancurile 
Grupului de armate "B", fiind înlocuite cu trupe aliate: ungare, italiene şi române. Această decizie a 
constituit o nouă eroare a conducerii germane întrucât trupele aliate aveau o valoare combativă sub 
nivelul diviziilor germane, nu dispuneau de echipament adecvat, fără armament greu, în special armament 
antitanc. Această hotărâre expunea flancurile armatei a 6-a unor riscuri enorme în cazul în care forţele. 
sovietice ar fi declanşat un atac în aceste puncte, ceea ce de altfel avea să se şi întâmple. 

În pofida acestor erori, trupele germane au dezlantuit o nouă ofensivă în data de 12 septembrie 
1942, ofensivă ce s-a prelungit de fapt până la 18 noiembrie 1942, în ajunul contraloviturii sovietice. 
Luptele care s-au purtat în interiorul Stalingradului au fost deosebit de crâncene, bătălia s-a dat "pentru 
fiecare cartier, stradă şi casă sau fabrică, iar în fiecare clădire pentru fiecare încăpere'*8. 

Referindu-ne la caracterul luptelor purtate pentru Stalingrad nu putem omite aspectul ideologic 
al războiului germano-sovietic. Încrâncenarea cu care s-a desfăşurat bătălia pentru Stalingrad a depăşit 
de multe ori ratiunile strategice, atât dictatorul nazist, cât şi Fiihrerul de la Kremlin, investind această 
bătălie cu conotaţii deosebite. Obsesia lui Hitler de a cuceri oraşul care purta numele principalului său 
adversar, obstinatia lui Stalin care a transmis apărătorilor oraşului că dincolo de Volga "nu mai există 
pământ”, au atribuit acestei bătălii, "valoarea unei confruntări totale a celor două regimuri totalitare, ceea 
ce a dus ostilitățile la cote paroxistice"*. = 

Cert este faptul că în timp ce armata a 6-a asedia furibund Stalingradul, Înaltul Comandament 
sovietic a trecut la elaborarea planurilor contraofensivei prin care se urmărea încercuirea armatei a 6-a 
germane şi modificarea situaţiei strategice în acest sector. Această contraofensivă a fost elaborată de un 
"triumvirat sclipitor“, format din generalii Jukov, Vasilevski şi Voronov. Pentru executarea 
contraofensivei, au fost destinate: frontul de sud-vest (generalul Vatutin), frontul Don (general 
Rokossovski) şi frontul Stalingrad (general Eremenko)y'!. În esenţă, concepţia contraofensivei sovietice 
consta în încercuirea grosului forţelor germane aflate la Stalingrad, ori în executarea a două lovituri 
concomitente la nord şi la sud de oraş (operaţiunea "Uranus"2). În acest scop Înaltul Comandament 
sovietic a luat măsuri pentru concentrarea unor forte capabile să rupă liniile de apărare inamice în prima 
fază, ulterior în a doua fază, forţele sovietice urmând să dezvolte ofensiva pentru a desăvârşi încercuirea 
trupelor inamice. În ajunul contraofensivei sovietice, raportul de forte sovieto-german în zona Stalingrad 
se prezenta astfel: 1. trupe sovietice: 11 armate - 1000500 oameni, 13541 tunuri şi aruncătoare, 894 
tancuri, 1115 avioane; 2. trupe germane şi aliate: 50 divizii - 1011500 oameni, 10290 tunuri si 
aruncătoare 675 tancuri, 1215 avioane“. Luat per ansamblu, raportul de forţe era sensibil egal, dar în 
sectoarele de rupere superioritatea sovietică era copleşitoare: 3/1 oameni, 4,6/1 artilerie“. 

Ajunşi în acest punct al expunerii noastre, înainte de a trece la prezentarea contraofensivei 
sovietice, se impune lămurirea unei probleme care a suscitat numeroase polemici, critici etc.: cum au 
ajuns armatele române la Stalingrad, cui aparţine decizia angajării României în campania din anul 1942? 
Clarificarea acestor chestiuni în opinia noastră se impune cu atât mai mult în condiţiile în care 
pseudoistoricii au încercat să acrediteze teza potrivit căreia angajarea României în campania din 1942, 
ca de altfel în războiul împotriva URSS a fost un act "criminal" din partea conducerii României, în speţă 
a generalului Antonescu’. Nu vom insista asupra condiţiilor şi motivatiilor care au determinat 

participarea României alături de Germania la războiul antisovietic, această problemă fiind pe larg 
dezbătută de istoriografia română şi occidentală. Vom schiţa doar contextul politico-militar care a impus 
României participarea la campania din anul 1942. Prezenţa românească a fost cerută de OK W datorită 
înfrângerilor suferite în iarna 1941-1942. În acest sens Hitler a adresat în ultimele zile ale lunii decembrie 

1941 o scrisoare mareşalului Antonescu, prin care solicita sporirea efectivelor militare româneşti 

destinate pentru campania din 1942‘. În vederea obţinerii unui răspuns pozitiv Hitler nu a ezitat să 
folosească în acelaşi timp promisiunile şi şantajul, prin recurgerea la "problema Transilvaniei”. Pe de o 
parte, pentru a face caduc argumentul folosit la Bucureşti referitor la necesitatea prezenţei trupelor în ţară, 
ca o măsură de precauţie în cazul unei agresiuni maghiare, pe de altă parte, în scopul de a "sensibiliza" 
guvernul român fata de contribuţia Ungariei la campania din 1942 - ceea ce ar fi putut avea repercursiuni 
la sfârşitul războiului -, Hitler a trimis o scrisoare cu un conţinut asemănător şi regentului Ungariei 
Horthy Miklos la 1 ianuarie 1942”. 

La câteva zile distanţă a urmat vizita ministrului de externe german Joachim von Ribbentrop, la 
Budapesta, prilej cu care acesta a cerut la rândul său sporirea efortului militar maghiar la 28 de divizii. 
Conducerea maghiară s-a declarat de acord cu trimiterea maximului de trupe disponibile“. În cele din 
urmă efectivele ungare care urmau să participe la operaţiunile proiectate au fost fixate - în cadrul 
întrevederii dintre şeful OK W-ului, feldmareşalul Wilhelm Keitel şi generalul Szombathelyi Ferencz, 
şeful Marelui Stat Major ungar - la 9 divizii infanterie, o divizie blindată şi 5 divizii ca forte de ocupaţie”. 
Aceste unităţi au fost încadrate în Armata a 2-a ungară care în iulie 1942 a intrat în compunerea Grupului 
de armate "B"5. După ce a obţinut creşterea spectaculoasă a participării Ungariei la operaţiunile 
proiectate, W. Keitel s-a deplasat la Bucureşti urmărind acelaşi scop şi în cazul României. Dată fiind 
înţelegerea la care se ajunsese cu Ungaria mareşalul Antonescu nu avea altă soluţie decât să vină în 
întâmpinarea cererilor germane, aprobând trimiterea a 15 divizii pe front, repartizate în două eşantioane. 
La 17 ianuarie 1942 a fost semnat un protocol prin care Germania se obliga să înarmeze aceste divizii şi 
de a le aproviziona pe front*!. Această problemă a fost discutată şi în cadrul întrevederii Hitler-Antonescu 
care s-a desfăşurat la Rastenburg în 11-12 februarie 1942%. 

În concluzie, decizia angajării trupelor române în campania din anul 1942 a aparţinut maresalului 
Antonescu care şi-a motivat-o din punct de vedere politic şi militar prin necesitatea menţinerii României 
în alianţa cu Germania, considerată de el ca "singura soluţie pentru întregirea României în vest"?. La 
întrebarea dacă avea altă opţiune în acel moment, răspunsul - în opinia noastră - este negativ. 

Prin urmare, în campania din vara anului 1942, au participat în afara unităţilor române din 
Crimeea şi Caucaz, 4 corpuri de armată cu 7 divizii de infanterie şi 2 divizii de cavalerie, acestea aflându- 
se sub comanda Armatei a 3-a române, situată până la 31 august 1942 în Caucaz“. Totodată a fost trimis! 
pe front şi comandamentul Armatei a 4-a române, ce a luat în subordine trupele care luptau în stepa 
kalmucă - 2 corpuri de armată cu 7 divizii de infanterie şi 5 divizii de cavalerie“. 

În noiembrie 1942 Armata a 3-a română se afla în stânga Armatei a 6-a germane, dispusă pe un : 
front de aproximativ 170 de km, iar Armata a 4-a română se afla la sud de Stalingrad pe un sector cu _ 
lungimea de aproximativ 350 km”. Este necesar să subliniem în acest context că cele două armate române 
au fost dispuse pe direcţiile operative ale armatelor sovietice, acestea acţionând în aceste sectoare cu cele 
mai puternice forţe. Trupele române se aflau pe un front foarte întins, fără linii defensive eşalonate în 
adâncime, fără armament greu, iar în sectorul Armatei a 3-a române exista un cap de pod inamic ( 
Serafimovici) care constituia un punct de plecare ideal pentru un atac sovietic, fapt care agrava şi mai 
mult situaţia trupelor române. 

Concepţia strategică eronată a comandamentului german a fost sesizată de comandanții români, 
în primul rând de generalii Petre Dumitrescu (comandantul Armatei a 3-a) şi Constantinescu Klaps 
(comandantul Armatei a 4-a) dar şi de mareşalul Antonescu, care au intervenit în numeroase rânduri la 
cele mai înalte nivele ale conducerii germane pentru remedierea situaţiei dar fără succes”. În pofida 
repetatelor avertismente referitoare la iminenta unei gigantice operaţiuni sovietice, OK W-ul nu a acordat 
atenţia necesară, ba mai mult domnea o stare de optimism exagerată aşteptându-se căderea Stalingradului 
anunţată ca "sigură" de Hitler încă de la 8 noiembrie 1942%. 

Acestea erau datele existente în ajunul contraofensivei sovietice care s-a dezlantuit la 19 
noiembrie 1942. Bine pregătit, beneficiind de o superioritate copleşitoare în artilerie şi blindate, mai ales 
în sectoarele de rupere, atacul sovietic a luat prin surprindere comandamentul german. În prima zi a 
contraofensivei, trupele Frontului de sud-vest şi a Frontului Don au trecut la atac în fâşia Armatei a 3-a 
române, reuşind încă în aceeaşi zi mari pătrunderi în adâncime, legătura dintre Armata a 3-a română şi 
Armata a 6-a germană fiind intreruptă*. Ca o consecinţă a acestor pătrunderi, 5 divizii române au fost 
încercuite (gruparea Lascăr) şi după o rezistenţă eroică au fost nevoite să se predea“. A doua zi au trecut 
la atac şi trupele aflate în compunerea Frontului Stalingrad, în pofida tuturor eforturilor depuse şi a 
ordinelor categorice ale lui Hitler de a se opri cu orice preţ înaintarea armatelor sovietice, trupele germane 
nu au putut face faţă situaţiei, ceea ce a dus în data de 23 noiembrie 1942 la desăvârşirea încercuirii prin 
joncţiunea unităţilor Frontului de sud-vest cu cele ale Frontului Stalingrad în localitatea Kalaci. În 
capcană au fost prinse: Armata a 6-a germană, o parte a Armatei a 4-a blindată germană, două divizii 
aparţinând Armatei a 4-a române, deci aproximativ 22 de divizii cu un efect total de 330000 de oameni”. 

Comandantul Armatei a 6-a germane, generalul-colonel von Paulus a conştientizat că ofensiva 
sovieticăavea ca scop încercuirea şi nimicirea forțelor germane. Ca urmare, încă de la 22 noiembrie 1942 
a cerut aprobarea pentru retragerea trupelor germane din Stalingrad. În următoarele zile la nivelul OKW- 
ului criza a atins punctul culminant, discuţiile privind modalitatea de rezolvare a impasului au fost 
dramatice. Generalii germani au cerut retragerea imediată însă Hitler a refuzat, argumentând că odată 
retrase de pe Volga trupele germane nu vor mai putea atinge niciodată acest punct. Temerea lui Hitler era 
perfect întemeiată dar retragerea constituia singura soluţie de salvare rămasă la îndemâna 
comandamentului german. În cele din urmă Hitler a refuzat să dea aprobarea pentru retragere. La 24 
noiembrie 1942 a luat decizia: Armata a 6-a va rămâne la Stalingrad şi va fi ajutată prin intervenţia 
aviaţiei combinată cu o operaţie de depresurare“?. 

În vederea operaţiunii "Wintergewitter" ("Viscolul de iarnă”), Hitler l-a rechemat din nord pe 
feldmaresalul Erich von Manstein care a fostnumit în fruntea Grupului de armate "Don" - nou constituit-, 

având misiunea de a elibera Armata a 6-a. Operaţiunea declanșată la 12 decembrie 1942 a eşuat în pofida 
succeselor iniţiale“ (la un moment dat grupul lui Manstein se apropiase la 45 km de Armata a 6-a). 
Eşecul a fost determinat de rezistenţa trupelor sovietice, de indecizia lui von Paulus de a sparge 
încercuirea (indecizie motivată de lipsa de combustibil cu care se confrunta, stocul de care dispunea fiind 
suficient doar pentru 30 km de marş). Pe de altă parte, exista o contradicţie evidentă în ceea ce priveşte 
intenţiile lui von Manstein şi Hitler. Primul se pronunţa pentru "dislocarea unui coridor" până la Armata 
a 6-a, prin care trupele acesteea să se retragă ceea ce însemna de fapt abandonarea oraşului, pe când Hitler 
dorea ca trupele lui Manstein să rupă încercuirea şi să întărească rezistenţa Armatei a 6-a în Stalingrad“. 

Se punea întrebarea: chiar în cazul reuşitei, respectiv a jonctiunii celor două forte, s-ar fi putut 
asigura salvarea sau întărirea Armatei a 6-a? Analizând această chestiune Alfred Philippi şi Ferdinand 
Heim ajung la concluzia că indiferent de împrejurări rezultatul nu putea fi decât o "soluţie catastrofală”, 
Armata a 6-a nu era capabilă în opinia lor să reziste sau să rupă încercuirea. Verdictul lor în acest sens 
este categoric: "nici un indiciu nu atestă faptul că în aceste zile târzii de decembrie, trupele înfrânte ale 
` Armatei a 6-a ar fi fost capabile să rupă încercuirea". 

Situaţia Grupului de armate "Don" a devenit şi mai critică în urma ofensivei declanşate de 
sovietici la 11 decembrie 1942 în sectorul Armatei a 8-a italiene. Poziţiile deţinute de trupele italiene au 
fost spulberate, pierderile cifrându-se la peste 100000 morţi, răniţi şi dispăruţi“. Prin acest dezasru suferit 
de trupele italiene dispozitivul german a fost şi mai mult deschis, în acest fel orice posibilitate de salvare 
a Armatei a 6-a fiind anulată. O soartă asemănătoare a împărtăşit şi Armata a 2-a ungară, aflată la 
Voronej. În urma ofensivei sovietice declanşată în acest sector la 14 ianuarie 1943 poziţiile ungare au fost 
străpunse, cea mai mare parte a efectivelor au fost capturate pierderile cifrându-se la 147971 morţi, răniţi 
şi dispăruţi”. 

Între timp situaţia Armatei a 6-a s-a agravat continuu. Fără muniții, alimente, decimate de frig 
şi de boli soarta trupelor era previzibilă. Conducerea germană a luat măsuri pentru aprovizionarea pe 
calea aerului a trupelor asediate, această sarcină fiind încredinţată feldmareşalului Milch care a primit de 
la Hitler ordinul "ca toate forţele aeriene disponibile să fie utilizate pentru ajutorarea Armatei a 6-a. 
Măsurile s-au dovedit tardive, condiţiile meteorologice nefavorabile 
aerian" în măsură să rezolve satisfăcător necesităţile trupelor încercuite. Din cele 500 tone promise zilnic 
de şeful Luftwaffe Hermann Goring, nu au putut fi asigurate decât 100 de tone, această cantitate s-a redus 
şi mai mult în urma capturării aerodromurilor de către sovietici. Spre exemplu, în intervalul 22 noiembrie 
1942-16 ianuarie 1943 au fost transportate pe calea aerului 5300 tone de provizii“, deci o medie de 100 
de tone pe zi. La 8 ianuarie 1943 comandamentul sovietic a adresat un ultimatum cerând capitularea 
trupelor germane comandate de von Paulus. Hitler a interzis orice capitulare, trupele au primit ordinul 
` aberant "de a lupta până la ultimul om şi ultimul cartus"’°. Ca urmare a refuzului de a capitula, trupele 
„sovietice au început la 10 ianuarie 1943 ultima fază a bătăliei respectiv anihilarea trupelor încercuite. 
În faţa sfârşitului previzibil al Armatei a 6-a, "maestrul" propagandei naziste Joseph Goebbels 
"a iniţiat o amplă campanie propagandistică având ca scop "glorificarea" jertfei soldaţilor germani, 
creându-se prin aceasta mitul "Stalingrad", legenda soldaţilor germani care preferă sacrificiul suprem în 

locul capitulării "ruşinoase”. "In vocabularul nostru - afirma Goebbels - nu există termenul de 
capitulare"”!. În legătură cu acest aspect, să reținem şi opinia interesantă formulată de Alan Bullock, care 
apreciază că legenda Stalingradului şi a soldaţilor germani luptând până la moarte reprezintă "răspunsul 
lui Hitler la clauza capitulării necondiționate impusă de Churchill şi Roosevelt la Casablanca"?. 

În pofida îndemnurilor scelerate adresate de Hitler prin care cerea rezistenţa până la ultimul om, 
trupele germane după 26 ianuarie 1943 au început să se predea în masă. La 31 ianuarie 1943 
feldmareşalul von Paulus (avansat la acest grad cu o zi înainte în speranţa că va alege sinuciderea în locul 
capitulării) a fost luat prizonier de către sovietici împreună cu statul său major. Ultimele rezistenţe 
germane la Stalingrad au încetat la 2 februarie 1943. În total, trupele sovietice au capturat 24 de generali, 
2800 de ofiţeri şi 92000 de militari”. La aflarea veștii despre predarea lui von Paulus, Hitler a fost cuprins 
de o furie cumplită: "dacă aş fi ştiut nu l-aş fi înaintat la gradul de feldmareşal. Nu a avut voinţa de a 

„deveni nemuritor"”’. 
7 Dezastrul de la Stalingrad a reprezentat o grea înfrângere pentru Germania şi aliaţii ei cu 

“consecinţe importante sub aspect psihologic, politic şi militar. Pentru sovietici, din punct de vedere 
psihologic, Stalingradul a fost cea mai importantă victorie din război, a înlăturat "inhibitia existentă la 
nivelul conducerii sovietice privind invincibilitatea armatei germane, care se accentuase mai ales după 
dezastrele suferite în 1941 şi 1942 şi a redat sovieticilor încrederea în forţele proprii”. Totodată victoria 
Roşii. În urma epurărilor sângeroase efectuate de Stalin, a slabelor performanţe obţinute în războiul cu 
Finlanda şi a dezastrelor suferite în 1941-1942, în cercurile occidentale s-a înrădăcinat convingerea că 
Armata Roşie nu constituie o putere militară serioasă. Stalingradul i-a obligat să-şi revizuiască punctele 
de vedere”. 

De cealaltă parte, pentru Germania şocul provocat de înfrângere a fost mult mai dur. Opinia 
publică germană - care fusese suprasaturată de propaganda nazistă cu lozinci referitoare la 
"invincibilitatea armatei germane", "superioritatea rasei ariene"- nu era pregătită să accepte că diviziile 
de fier create de Hitler şi care până atunci răspândiseră teroarea în Europa, puteau fi învinse şi încă de 
armate ale unei "rase inferioare". Tentativa lui Hitler de a redresa moralul populaţiei prin crearea unei 
imagini apoteotice asupra rezistenţei şi spiritului de sacrificiu al militarilor germani concretizată în "mitul 
Stalingrad" ca şi lozinca chemării la "războiul total"” (prin intermediul discursului rostit de Goebbels la 

"18 februarie 1943), nu au putut ascunde realitatea dureroasă a înfrângerii catastrofale suferite pe Volga. 

Sub aspect politic, dezastrele suferite de aliaţii Germaniei la Stalingrad - România, Ungaria şi 
Italia -, au agravatraporturile existente între acestea şi Germania”. Factorii de decizie aflaţi la conducerea 
acestor state au înţeles că Germania nu mai putea câştiga războiul şi ca atare s-au văzut nevoite să 
angajeze tratative cu aliaţii în vederea desprinderii de Axă. Cu alte cuvinte, "soluţia militară" care 
precumpănise până la Stalingrad a cedat întâietatea "soluţiei politice", respectiv a tratativelor cu aliaţii 
occidentali în speranţa evitării ocupaţiei sovietice. Sub aspect militar trebuie remarcat că Stalingradul nu 
putea să decidă şi nici nu a decis soarta finală a războiului germano-sovietic. Rezistenţa îndelungată a 
Armatei a 6-a a permis salvarea grupului de armate "A"?. Prin retragerea acestui grup de armate din 
Caucaz dispozitivul de bază al Wehrmachtului nu a putut fi dezarticulat. Această operaţiune - care în 

opinia lui B. H. Liddell Hart "în termeni de timp, spaţiu, forţe şi condiţii de vreme a constituit o 
performanţă uluitoare"® - a permis consolidarea poziţiilor germane, ba mai mult, la reluarea iniţiativei 
strategice pe frontul de răsărit, prin recucerirea localităţilor Harkov şi Belgorod în martie 1943. 
Stalingradul, în opinia noastră, a constituit un moment de cotitură pe frontul sovieto-german, care a fost 
desăvârșit prin bătălia de la Kursk, în urma căreia Germania a pierdut definitiv iniţiativa strategică în est 
ceea ce a însemnat şi pierderea războiului. 

SUMMARY 


In this study we want to present from our point of view the evolution of one of the most terrible battles of 
the Second World War, the Battle of Stalingrad. 

Hitler and OK W had two factors to take into account choosing the targets: the losses they had during the 
1941 campaign and the economic element, the reason of the latter was to ensure resources which allowed Germany 
to resist a long period of war. 

Hitler and OKW strategies were materialized in the directive no. 41 from Sth of April 1942, that laid down 
as the main target the Caucasus Mountains, and as sccondary target the city of Stalingrad. These were to be reached 
successively. 

The German offensive launched on the 28th of June 1942 had benefited by the errors of the Soviet side: 
Stalin's conviction was that the German army would attack towards Moscow, the bad functioning of the Soviet 
intelligence service and last but not least, the counteroffensive launched on 12th May 1942 toward Harkov the 
failure of which had serious effects. 

The offensive launched by the German armies took place relatively well, it persuaded Hitler to change the 
initial operative plan by the directive no. 45, on 23rd July 1942. This new directive required a simultaneous 
conquest of the Caucasus Mountains and city of Stalingrad. This was the fatal error which led finally to the definite 
failure of the German East Campaign. 

The well prepared Soviet counter-offensive launched on 18th of November-1942 took advantage of the 
errors of German headquarter in plenty and led to the encircling and annihilation of the eth German Army as well 
as to the destruction of many troops belonging to Germany's allies - Romania, Hungary, Italy. 

The catastrophe the Germans had undergone on the Volga had important psychological, political and 
military consequences. It was a real crucial moment in the Second World War. 


80 jbidem. 


